1.  ปัจจัยความเสี่ยง

  ปัจจัยความเสี่ยงที่จะมีผลกระทบต่อการดำเนินธุรกิจของบริษัทฯ มีดังนี้ :-

1.  ความเสี่ยงจากแหล่งเงินทุนภายนอก

ในปี 2550 นี้มีการเปลี่ยนแปลงแหล่งเงินกู้หลักจากเดิมคือ ธนาคารกรุงศรีอยุธยา จำกัด (มหาชน)
มาเป็นธนาคารกสิกรไทย จำกัด (มหาชน) ทำให้ปัจจุบันบริษัทฯ ไม่มีภาระหนี้สินใดๆ
คงค้างกับธนาคารกรุงศรีอยุธยา จำกัด (มหาชน) แหล่งเงินทุนภายนอกหลักจึงได้แก่
เงินเบิกเกินบัญชีและเงินกู้ยืมจากธนาคารกสิกรไทย จำกัด (มหาชน) ในวงเงินกู้ 1,180 ล้านบาท
มาจากเงินเบิกเกินบัญชีธนาคารและตั๋วสัญญาใช้เงิน จำนวน 80 ล้านบาท
และเงินกู้ยืมระยะยาวจำนวน 1,100 ล้านบาท ณ.วันที่ 31 ธันวาคม 2550 บริษัทฯ
มีวงเงินกู้ยืมระยะยาวตามสัญญาเงินกู้ที่ยังมิได้เบิกใช้จำนวน 165 ล้านบาท

อัตราดอกเบี้ยเงินกู้ระยะยาวต่อปีเท่ากับ MLR ของธนาคารกสิกรไทย
เพื่อป้องกันความเสี่ยงจากอัตราดอกเบี้ย
บริษัทฯได้ทำสัญญาแลกเปลี่ยนอัตราดอกเบี้ยของเงินกู้ยืมดังกล่าวเพื่อแลกเปลี่ยนอัตราดอกเบี้ยลอยตัวเป็นอัตราดอกเบี้ยคงที่ร้อยละ
6.60 ต่อปี

  อย่างไรก็ดี เพื่อลดความเสี่ยงจากการมีแหล่งเงินทุนภายนอกเพียงแหล่งเดียว
  และเพื่อให้เป็นไปตามเงื่อนไขในการกู้ยืมเงินจากธนาคารกสิกรไทย บริษัทฯ
  จึงยังคงรักษายอดหนี้สินจากการออกตั๋วแลกเงินจำนวน 100 ล้านบาท
  จำหน่ายให้กับบริษัทหลักทรัพย์ ยูไนเต็ด จำกัด (มหาชน) ซึ่ง ณ. 31 ธันวาคม 2550
  ยังคงมียอดคงเหลือจำนวน 100 ล้านบาท ซึ่งจะครบกำหนดชำระในปี 2551

2.  ความเสี่ยงจากอัตราดอกเบี้ย

  รายได้หลักของบริษัทฯ มาจากรายได้เช่าซื้อรถจักรยานยนต์
  ดังนั้นอัตราดอกเบี้ยเงินกู้ที่สูงขึ้นจะมีผลกระทบโดยตรงต่อกำไรของบริษัทฯ ในปี 2550
  อัตราส่วนต่างดอกเบี้ยของบริษัทฯ เท่ากับร้อยละ 32.89 ถ้าอัตราดอกเบี้ยเงินกู้สูงขึ้น
  ต้นทุนของเงินทุนของบริษัทฯ ย่อมสูงขึ้นตาม
  ในขณะที่อัตราดอกเบี้ยให้เช่าซื้อคงที่ตามระยะเวลาที่กำหนดในสัญญาเช่าซื้อ บริษัทฯ
  ไม่สามารถผลักภาระต้นทุนดอกเบี้ยที่สูงขึ้นให้กับลูกค้าได้

  2.1.3
  ความเสี่ยงจากความไม่สอดคล้องกันระหว่างแหล่งเงินกู้กับระยะเวลาให้เช่าซื้อรถจักรยานยนต์

  เนื่องจากระยะเวลาชำระเงินงวดของลูกค้าตามสัญญาเช่าซื้อโดยเฉลี่ยอยู่ที่ 27 เดือน บริษัทฯ
  จึงมีนโยบายในการกำหนดระยะเวลาการชำระคืนเงินกู้ยืมระยะยาว
  จากสถาบันการเงินซึ่งเป็นแหล่งเงินทุนภายนอก
  ให้มีความสอดคล้องกับระยะเวลาชำระเงินคืนตามสัญญาเช่าซื้อดังกล่าว
  เพื่อให้เกิดสภาพคล่องในการดำเนินกิจการ

  อย่างไรก็ดีแม้ว่าสัญญากู้ยืมเงินระยะยาว ณ. ปัจจุบัน
  จะมีระยะเวลาชำระคืนใกล้เคียงกับการชำระเงินงวดของลูกค้าตามสัญญาเช่าซื้อแล้ว แต่บริษัทฯ
  ยังคงมีความเสี่ยงจากการกำหนดเงื่อนไขในการชำระเงินกู้
  หากต้องมีการขออนุมัติวงเงินสินเชื่อครั้งต่อๆ ไป ซึ่งขึ้นอยู่กับการเจรจาระหว่างบริษัทฯ
  กับสถาบันการเงิน

4.  ความเสี่ยงจากกฎข้อบังคับของภาครัฐ

  ปัจจุบัน ธุรกิจให้เช่าซื้อรถจักรยานยนต์ยังไม่มีกฎระเบียบมาควบคุมจากธนาคารแห่งประเทศไทย
  ยกเว้น สำนักงานคณะกรรมการคุ้มครองผู้บริโภค สำนักนายกรัฐมนตรี
  ได้ออกกฎระเบียบเพื่อคุ้มครองผู้บริโภค
  โดยกำหนดให้สัญญาเช่าซื้อรถจักรยานยนต์เป็นสัญญาที่ถูกควบคุม ตัวอย่างเช่น
  จำกัดอัตราดอกเบี้ยผิดนัดชำระของผู้บริโภคเรียกเก็บได้ไม่เกินอัตรา MOR + ร้อยละ 10 ต่อปี
  ของธนาคารกรุงไทย เป็นต้น

  เมื่อไรก็ตามที่รัฐบาลออกกฎระเบียบออกมาควบคุมธุรกิจให้เช่าซื้อรถจักรยานยนต์
  ย่อมส่งผลกระทบต่อการดำเนินธุรกิจของบริษัทฯ ในอนาคต ตัวอย่างเช่น
  จำกัดอัตราดอกเบี้ยเช่าซื้อรถจักรยนต์หรือกำหนดเงินดาวน์ขั้นต่ำ เป็นต้น

5.  ความเสี่ยงจากการดำเนินงานที่ก่อให้เกิดสินเชื่อที่ไม่ก่อให้เกิดรายได้

  ปัจจุบันการดำเนินธุรกิจการให้สินเชื่อเช่าซื้อรถจักรยานยนต์นั้นไม่มีข้อจำกัดจากหน่วยงานใด ๆ
  ของภาครัฐ และเป็นธุรกิจที่ไม่อยู่ภายใต้กฎหมายพิเศษ
  ดังนั้นในการขยายธุรกิจของผู้ประกอบการทุกรายในธุรกิจสินเชื่อเช่าซื้อรถจักรยานยนต์จึงสามารถทำได้อย่างเต็มที่ตามศักยภาพของบริษัทเอง
  ธุรกิจนี้จึงมีความเสี่ยงจากสินเชื่อที่ไม่ก่อให้เกิดรายได้หากขาดความระมัดระวังในการพิจารณาอนุมัติการให้สินเชื่อ
  และการขาดระบบการควบคุมภายในที่ดี

  แต่จากการที่ บริษัทฯ มีฐานข้อมูลของลูกค้ามากกว่า 400,000 ราย
  นอกจากนั้นยังเป็นสมาชิกของบริษัท ข้อมูลเครดิตแห่งชาติ จำกัด และ
  เป็นสมาชิกของสมาคมเช่าซื้อรถจักรยานยนต์แห่งประเทศไทย
  ทำให้การกลั่นกรองคุณภาพลูกหนี้ของบริษัทฯ เป็นไปอย่างมีประสิทธิภาพ
  ด้วยการตรวจสอบประวัติการชำระหนี้จากฐานข้อมูลทั้งสามแหล่ง บริษัทฯ
  จึงสามารถลดอัตราความเสี่ยงของการเกิดสินเชื่อที่ไม่ก่อให้เกิดรายได้ได้เป็นอย่างมาก

  2.1.6 ความเสี่ยงจากผลขาดทุนการขายรถจักรยานยนต์ที่ยืดคืนมาไม่คุ้มมูลหนี้

  รถจักรยานยนต์ที่ยึดคืนมาได้มาจากการที่ลูกค้าของบริษัทฯ
  มีการผิดนัดชำระค่างวดตามสัญญาที่ตกลงกันไว้ อย่างไรก็ตามรถจักรยานยนต์ที่บริษัทฯ
  ยึดคืนมานั้นจะถูกนำมาขายทอดตลาดหลังจากนั้นอีกประมาณ 10 วัน
  โดยวิธีการประมูลให้แก่พ่อค้าขายรถมือสองซึ่งส่วนใหญ่จะเป็นพันธมิตรทางธุรกิจที่ติดต่อกันมานานกว่า
  10 ปี โดยเป็นร้านค้าในเขตกรุงเทพฯ ปริมณฑล และต่างจังหวัด
  สำหรับราคาที่ทำการซื้อขายกันจะขึ้นอยู่กับคุณภาพ อายุการใช้งาน
  และความนิยมของรถจักรยานยนต์ดังกล่าว อย่างไรก็ดีเนื่องจากมูลหนี้คงค้างของลูกหนี้แต่ละราย
  โดยทั่วไปจะสูงกว่ามูลค่ารถยึดที่จำหน่ายได้
  ดังนั้นหากไม่สามารถเรียกร้องส่วนต่างที่รายได้จากการจำหน่ายไม่ครอบคลุม
  จากลูกหนี้หรือผู้ค้ำประกัน บริษัทฯ จะมีผลขาดทุนจากการจำหน่ายรถยึดคืน

7.  ความเสี่ยงจากการที่ผู้ถือหุ้นรายใหญ่มีอิทธิพลต่อการบริหารจัดการ

  ผู้ถือหุ้นรายใหญ่ของบริษัทฯ ได้แก่ บริษัท เอ.พี.เอฟ เมเนจเม้นท์ จำกัด ซึ่งถือหุ้น ณ. วันที่ 31
  ธันวาคม 2550 เป็นจำนวน 37,363,190 หุ้น คิดเป็นสัดส่วนการถือหุ้นในบริษัทฯ ร้อยละ
  83.03 ของทุนจดทะเบียนและเรียกชำระแล้ว 45 ล้านหุ้น
  การถือหุ้นจำนวนดังกล่าวซึ่งมีเกินกว่าร้อยละ 75 ทำให้ บริษัท เอ.พี.เอฟ เมเนจเม้นท์
  จำกัดสามารถควบคุมมติผู้ถือหุ้นได้ทั้งหมด ไม่วาจะเป็นเรื่องการแต่งตั้งกรรมการ
  หรือขอมติที่ต้องใช้เสียงส่วนใหญ่ของที่ประชมุผู้ถือหุ้น
  รวมถึงเรื่องที่กฎหมายกำหนดว่าจะต้องได้รับเสียงอย่างน้อย 3 ใน 4 จากที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถรวบรวมเสียงเพื่อตรวจสอบและถ่วงดุลย์
  เรื่องที่กลุ่มผู้ถือหุ้นใหญ่นำเสนอได้

  เพื่อเป็นการถ่วงดุลอำนาจในการบริหาร บริษัทฯ ได้จัดให้มีกรรมการอิสระ 3 คน
  จากกรรมการทั้งหมดจำนวน 7 คน ซึ่งคิดเป็นร้อยละ 42.86 ของกรรมการทั้งหมด

8.  ความเสี่ยงด้านการแข่งขันและคู่แข่งขันรายใหม่เข้ามาในอุตสาหกรรมสินเชื่อให้เช่าซื้อรถจักรยานยนต์

  ธุรกิจการให้สินเชื่อเช่าซื้อรถจักรยานยนต์เป็นธุรกิจที่ไม่จำเป็นต้องมีการลงทุนในเครื่องมือและอุปกรณ์สำหรับการดำเนินงานเป็นจำนวนมาก
  บริษัทฯ เพียงจัดหาแหล่งเงินทุนขนาดใหญ่สำหรับการปล่อยสินเชื่อเท่านั้น
  จึงเป็นการง่ายที่คู่แข่งขันรายใหม่จะเข้าและออกเนื่องจากไม่ประสบผลสำเร็จ

  การใช้บริการสินเชื่อรถจักรยานยนต์นั้น ผู้จำหน่ายรถจักรยานยนต์ (Dealers)
  มีส่วนสำคัญในการแนะนำลูกค้าที่ขอสินเชื่อเช่าซื้อรถจักรยานยนต์เพื่อเลือกผู้ให้บริการสินเชื่อเช่าซื้อรถจักรยานยนต์
  ดังนั้นบริษัทฯ
  จึงมีความเสี่ยงที่เกิดจากการที่ผู้จำหน่ายรถจักรยานยนต์ไม่แนะนำลูกค้าให้มาใช้บริการการให้สินเชื่อของบริษัทฯ

  การดำเนินธุรกิจของบริษัทฯ จึงต้องมีระบบการตรวจสอบข้อมูลการให้สินเชื่อที่รวดเร็ว
  ประกอบไปด้วยระบบสารสนเทศที่ครอบคลุมการดำเนินงานของบริษัทฯ
  และบุคลากรที่มีความรู้ความสามารถ ประสบการณ์ รวมถึงความชำนาญเฉพาะด้าน ทำให้บริษัทฯ
  สามารถดำเนินการอนุมัติสินเชื่อได้ภายใน 1 ชั่วโมง
  นับเป็นการสร้างความพอใจให้แก่ผู้จำหน่ายรถจักรยานยนต์เป็นอย่างมาก
  นอกจากนี้ด้วยระบบสารสนเทศที่บริษัทฯได้พัฒนาขึ้นเองเพื่อให้สอดคล้องเหมาะสมกับธุรกิจและความชำนาญเฉพาะของบุคลากร
  บริษัทฯ สามารถให้บริการลูกค้าและร้านค้า
  ด้านการตรวจสอบยอดปิดบัญชีได้ภายในเวลาอันรวดเร็ว